དེར་མཚུངས་རྫོགས་པ་ཆེན་པོའི་རྣལ་འབྱོར་པ་འཇའ་ལུས་སུ་གཤེགས་མཁན་ནི་ཉེར་བཞིའི་གྲངས་ཀ་ཙམ་མ་ཡིན་པར་རྒྱུད་རིམ་བླ་མའི་ནང་འཇའ་ལུས་སུ་གཤེགས་པ་མང་བ་དང་།དུས་ཕྱིས་དུས་རབས་བཅོ་བརྒྱད་དང་།བཅུ་དགུའི་ནང་ཚུད་དུའང་དབྲ་སྲས་ཟླ་བ་གྲགས་པ་དང་།རྙིང་མའི་རྫོགས་ཆེན་ཉམས་ལེན་པ་འཇའ་ལུས་སུ་གཤེགས་མཁན་ཡང་བྱུང་མྱོང་ཡོད་པའི་གསུང་གདམས་མང་པོ་བསྩལ་གནང་།མཇུག་ཏུ་ཁྱེད་ཚོས་རང་མགོ་རང་གིས་མ་གཡོག་པར་ཉམས་ལེན་ལ་གད་བདར་མཛད་དེ།རང་གིས་རང་ལ་ཡིད་ཆེས་ཐུབ་པ་ཞིག་དང་།གསལ་པོ་ཞིག་ངེས་པར་དུ་ཡོང་དགོས་ཀྱི་རེད་མ་གཏོགས།ཅི་རེད་ཟེར་ན་འདི་རེད་ཟེར་རྒྱུ་མེད་པར་བྱས་བསྡད་ན་དུས་ཚོད་ཁྲོག་བརླག་རེད།ཉམས་ལེན་གསལ་པོ་དང་ཡག་པོ་ཡོང་བར་བྱེད་དགོས་ན་ངེས་པར་དུ་དད་པ་དང་།བླ་མའི་རྣལ་འབྱོར་ལ་བསྟེན་དགོས་པ་ཤིན་ཏུ་གལ་ཆེན་པོ་རེད།ཅེས་པ་སོགས་ཞལ་གདམས་ཤིན་ཏུ་སྨར་བ་མང་པོ་གསུངས།ཉིན་རྒྱབ་དགེ་སློབ་ལྷན་རྒྱས་ཀྱིས་ཞང་ཞུང་མེ་རིའི་བོན་སྐོར་ལས་མེ་རི་བཅུད་དྲིལ་གྱི་ཚོགས་མཆོད་ཕུལ་ཞིང་བླ་མའི་གསོལ་འདེབས་དང་།ཞབས་བརྟན་ཚེ་སྒྲུབ།སྨོན་ལམ་བཅས་ཀྱིས་མཚམས་སྦྱར་ཞུས་ནས་སྐབས་འདིའི་གསུང་ཁྲིད་ལེའུ་ཚན་རྣམས་མཇུག་ལེགས་པར་གྲུབ་པའི་གནས་བསྡུས་སུ།